[Gregorius Episcopus servus servorum Dei, dilecto filio Abbati Monasterii Cluniacensis, ad Romanam Ecclesiam nullo medio pertinentis Matisconensis Diœcesis, salutem et Apostolicam benedictionem. Exigentibus tuæ Devotionis meritis votis tuis libenter annuimus, et petitiones tuas quantum cum Deo possumus favorabiliter exaudimus. Cum igitur, sicut ex parte tua fuit propositum coram nobis, Cluniacensi Ordini à sede Apostolica sit indultum, ut ejus personæ ad provisionem alicujus in Beneficiis Ecclesiasticis, et pensionibus per litteras Apostolicas, vel Legatorum Sedis ejusdem nequeant coarctari: nos volentes tibi gratiam facere specialem, tibi, et eidem Ordini ejusque personis auctoritate præsentium indulgemus, ut Prioratus, Decanatus, grangiæ, ac Domus Ordini eidem subjecti, necnon Ecclesiæ, seu Beneficia jure Patronatus, vel alias ad tuam, vel fratrum professorum ipsius Ordinis collationem, vel præsentationem spectantia conferri aliquibus, aut assignari pensiones in eis per hujusmodi litteras minimè valeant, nisi litteræ ipsæ plenam et expressam fecerint de hac indulgentia, et eodem Ordine mentionem. Nulli ergo, etc. Datum apud Vrbem-veterem, II. Idus Decembris Pontificatus nostri anno primo. Habetur privilegium ejusdem Gregorii Papæ X. ad instar Privilegii Innocentii IV. et Clementis IV. per quod dicitur quod omnes Priores et Monachi Cluniacensis Ordinis soli Abbati Clun. professionem faciant, eique promittant obedientiam, ac rationem reddant de spiritualibus et temporalibus: quodque ipse Abbas Clun. liberam habeat institutionem et destitutionem in eosdem Priores. Datum apud Vrbem-veterem, II. Idus Decembris, Pontificatus anno primo. Quare vide supra. Habetur et aliud privilegium ejusdem Gregorii Papæ X. ad instar Privilegii Innocentii IV. de die 27. Iunii 1247. per quod concedit quod Abbas et Conventus Clun. possint petere bona, in quibus successissent in fratres è sæculo ad eos venientes et in Monasterio Clun. profitentes. Datum apud Vrbem-veterem II. Idus Decembris, Pontificatus anno primo. Quare vide supra. Habetur et aliud privilegium ejusdem Gregorii Papæ X. ejusdem tenoris cum Privilegio Innocentii IV. de die 23. Maii 1245. adversus prælatos qui privilegia et immunitatem seu exemptionem Cluniacensium fratrum quomodolibet, etiam indirectè impugnant. Datum apud Vrbem-veterem Decembris, Pontificatus anno primo. Quare vide supra.]